Fołina

**Folina** (o **Fulina**) (AFI: ) l'é un comun de 3526 abitanti de la provincia de Treviso.

L'é un centro cultural e turistico ativo, gracie anca a la so apartenença al grupo dei Borghi più Belli d'Italia, e inte 'l 2021 l'à cjapà la Bandiera Arancione dal Touring Club Italiano. L'é anca na sede industrial e artesanal.

## Geografia fisica
El teritorio de Folina, estendest par 24,08 km², l'é logà inte l'Alta Marca, pi precisamente inte la secion final de la Valada, la val che la à par confin le Prealpi Belumate verso nord e le rive co el fiume Soligo verso sud. L'é giust verso Folina (sote la riva de Roncavaçai) che el Soligo el scumincia ndar verso sud intel Cuartier de la Piave par pò terminar entro la Piave stessa, a meda via intrà Faldé (Sarnaja) e Santa Ana (Susegana).

El comun l'é a 40 km da Treviso, a 14 km da Valdobiaden e a 16 km da Vitorio; el se loga a na altituden de 191 metri s.l.m.

El confina verso in su co la Provincia de Belun (co el comun de Borgo Valbeluna), verso matina co Cison, verso in dó co Pieve de Soligo (verso matina) e co Fara de Soligo (verso sera) e verso sera el confina co Miane.

El comun l'é cjapà entro inte la DOCG de le Rive del Proseco e el fa part de la Union Montana de le Prealpi Trevisane.

## Storia
La civiltà la à fat la so conparsa bel che inte l'epoca de la Preistoria (certi reperti i é vecji de 120'000 ani), e de l'epoca romana i é certi i resti de na stradela a codolà (in banda de le Val Bianche sote Pradaràdego) che calcheduni l'à identificà co la Via Claudia Augusta Altinate.

Verso la metà del XI secol i se à insedià a Folina i cistercensi: la ghe é stata atribuida l'introducion de l'arte de le lane inte la Valmaren, come anca la costrucion de l'Abacia de Folina. El toponimo "Folina", l'é ligà a la foladura (la lavoracion de la lana): l'é derivà dal verbo del latin medieval **fullare.*

Intel 1436 la Republica Veneta la dona a Brandolin III e al Gatamelada del feudo de Valmaren; intel 1439 el Gatamelada el ghe dà la so part a Brandolin. El feudo el restarà inte le man dei Brandolin fin al 1797.

Intel 1680 Folina la fa un salt de cualità, dal pont de vista de l'economìa, dovest a la fondacion de la manifatura del bressan Francesco Fadda, che la é stata una de le prime in Italia a proar imitar le stofe inglesi e olandesi, pi fine e lidiere.

Gracie a l'esperiença pilota de Fadda i vien creadi – verso el 1740 – i lanifici Tron e Stahl e pi tardi cuel del Col(l)es. Inte le fabriche i laora esperti foresti che i ghe dà força a la vocacion manifaturiera de Folina.

Ai 12 de majo del 1797 la cai la Republica de Venecia e Folina la ghe va drio a tut el resto del Veneto, drio pasar sote la dominacion de l'Arciducà d'Austria a causa dei acordi stabilidi dal tratà de Canpoformio.

Intel 1813 el nas a Folina, intel palaç del '700 logà vicin de l'Abacia, Jacopo Bernardi, leterà, eclesiastico, pedagogista e patriota co idee liberai. In cualità de capelan militar l'é stat a Venecia par la restaurada Republica de San Marco cuande che ghen é stat l'assedio del 1848/1849. Là lu l'é deventà amigo de Daniele Manin, Angelo Mengaldo e Nicolò Tomaseo. Menbro influente de inportanti istitucion de carità, dopo de na vita de studi l'é mort a Folina intel 1897.

Ai 30 de dicenbre del 1819 la cjesa de Folina la vien elevada a Parrocchia, col titol de Cjesa Arcipretal, gracie al vescovo cenedes Joani Benedet Falier. Fin a cuel momento, la era stata na curacia che la dependea da Valmaren. El primo arciprete l'é stat don Giobata Botesele da Cosanmartin.

Intel 1865 la vien fondada a Folina la prima società de mutuo socorso e istrucion dei operai de la provincia. 

Inte la seconda metà de l'Otocento l'industria de le stofe de Folina la vien colpida da na crisi assé fisa e intel 1891 nissun lanificio el sarà pi vèrt.

Ai 9 de novenbre del 1917 el scumincia a Folina l'An de la Fan; el paese el vegnarà liberà sol che ai 29 de otobre del 1918.

Inte l'an de ocupacion austriaca la à risaltà la figura del piovan de Anacleto Milani, prior de l'Abacia de Folina e anca sindaco del paese. Lu el se à inpegnà par jutar la dent contro le cativerie dei invasori, drio curar pupii, maladi, mutiladi e diversamente abii. Dopo, finida la guera, el se à anca ocupà dei gran restauri del conplesso monastico cistercense, scuasi destrut da le bonbe, dal pasar del tenp e da le donte fate intei secoi, par portarlo da novo al vecjo splendor. I laori de restauro i é tacadi dó intel 1921.

Ai 26 de agosto del 1944, inte la Resistença, i à processà Mario Min e Eraclea Zanette, che po i é stati copadi. Pochi di pi vanti, intei primi de setenbre, la piaça la é anca testimone de l'esecucion de do partigiani (Marco Tenpesta e Armando Fornasier) da parte dei todeschi che, drio portar vanti el restelament da Pieve verso la Valada Trevisana, a Folina i ghe vea da poc dat fogo a na vintina de case e a 45 stale.

Ai 5 de majo del 1968 ghen é la inauguracion del comun novo, progetà da l'arch. Schiavet da Conajan. Intei ani Otanta, invence, la vien fata su la scola media "Antonio Fogazzaro". In pi, el Comun el conpra el vecjo colejo "San Giuseppe", co anca el cinema e el palaç vecjo del comun, e el ghe costruis sora el parco e i inpianti sportivi.

Intrà i ani '90 e i ani '00 i vien fati su la casa de riposo, l'auditorium e la biblioteca. La vien anca scuminciada na gran opera de ricualificacion urbana e infrastrutural. El svilupo produtivo el seita sença fermarse e el crea un numero bel alt de posti de laoro.

Intel decenio 2014-2024 la promocion turistica de Folina, dal 2017 menbro de l'Associazione dei Borghi più Belli d'Italia, la deventa de proporcion nacionai e internacionai intel sencj de la cultura e de la spiritualità. El violinista Uto Ughi, che l'à anca fat an bon numero de concerti inte l'Abacia, intel 2015 l'é stat insignì co le Cjave de la Cità de Folina. Intel 2017, durante le celebracion nacionai pai 100 ani de la Prima Guera Mondial, col patrocinio de la Presidença del Consejo dei Ministri, i é stati fati i concerti *Quartetti Ungarettiani* e *Il Galateo in Bosco*, co musiche de Mirco de Stefani, dedicadi a Ungareti e Zanzoto. Intel 2021, par le celebracion dei 700 ani da la nassita de Dante Alighieri e dei 100 ani da la nassita de Zanzoto, i é stati eseguidi da l'ensemble polifonico "Odhecaton" el *Canto XXXIII del Paradiso* e *Dove io vedo*, scrivesti da De Stefani. Intel 2022 Folina la à ospità la 22^ assenblea nacional dei Borghi più Belli d'Italia, e par sta ocasion i Odhecaton i à sonà le *Canzoni dal Monte Ventoso* de De Stefani, scriveste su testi del Petrarca. Col patrocinio del Parlamento Europeo, intel majo 2024 i Odhecaton i sona i *Cori di Boezio*, scrivesti senpre da De Stefani pai 1500 ani del De Consolatione Philosophiae de Severino Boezio, opera assé inportant par la cultura europea.

### Sinboi
El stema e el gonfalon i é stadi concedesti col D.P.R. dai 6 de otobre 1953. Se lede testuai parole:

«Troncato: il primo di rosso, al follo antico d'argento che compie la follatura di un drappo d'azzurro, il secondo d'argento alla torre civica di rosso, uscente dalla punta, finestrata del campo, caricata di un quadrante d'argento di antico orologio veneto, con sfere e ore di nero. In basso attraversante la torre, la scritta in nero A FVLLONIBVS. Ornamenti esteriori da Comune.»

El gonfalon l'é un drapo de celestin.

## Monumenti e loghi de interesse

### Abacia de Santa Marìa
La abacia la à origini vecje assé: la vien meçonada par la prima olta intel 1127, cuande che un certo *Bernardo di Follina* el ghe à vendest tre canp a un tal *Arpone*. Intel XII sècol la é stada gestida da i cistercensi, che i dipendea dai monasteri de Ciaraval e de Cîteaux. Intel secol dopo, gracie a grande donacion, la basilica la à cjapà senpre pi força e poder, ma intel 1388 le lote infrà le fameje dei Sforça e dei Visconti contro el Regno de França, che i se scontrea coi monaci de Chiaravalle, le à portà l'abacia inte na fase de decadença. Intel 1448 el governo el ghe à domandà a Papa Nicolò V che l'orden monastico el vegnesse serà dó, par far deventar la cesa na comenda. Pi vanti, gracie a Piero Barbo, la cjesa la é passada ai benedetini, e pò l'é stada declassada da novo a curacia intel 1771 da la Serenìsima, e i so beni i é stadi trasferidi a Muran inte la cjesa de San Stèfen.

La strutura in gotico cistercense la é un dei mejo esenpi de tut el Veneto. L'interno l'à tre navade co un sofit fat a capriade in lencj in vista, e la conserva un afresco de Francesco da Milan che el mostra la *Madona col Banbin intrà do santi e el comitente*. In pi, la conserva un crocefis de lencj de la Età Baroca pregià assé.

### Sacrario austro-ungàrico
Folina, logada viçin de la lìnea de conbatiment de la Prima Guera Mondial, inte 'l novenbre de 'l 1917 la é stada ciapada da i strìaci. El colejo salexian che 'l gh'en era a 'l tenp l'é stat trasformà in ospedal militar de juto a 'l *Feldspital 1505*, che l'era stat fat su là da 'l vecio lanificio Andretta, trasformà po inte la caxa de ripoxo de San Giuseppe, onde che i rivea i feridi che i vegnea da la prima lìnea che cuà i catea la mort par le feride de le armi da fogo. I vegnea sepulidi inte 'l spaçio par da drio, che l'é deventà çimitero militar. El posto l'é stat recintà e schermà da 'n mur. L'an dopo, là i é stadi sepulidi 900 soldadi de varie naçionalità morti inte la Guera. A guera finida, çerti corpi i é stadi spostadi inte i so loghi de nàsita; le é stade mese zo làpidi che le ìndica i posti de sepoltura, drio trasformar el çimitero provixorio in çimitero militar.

Inte 'l 1943 i à spostà antri corpi in antri çimiteri militari, ma no i à podest continuar par via de l'armistiçio de l'8 de setenbre. Inte 'l 1970 na ordinança la à serà el çimitero par poder spostar tuti i corpi inte i sacrari militari. Inte 'l 2004, però, svariadi corpi i restea 'ncora sote tera: l'aministraçion comunal de Folina, drio farse dar na man da 'l grupo alpini local, la à tirà fora 78 corpi, la à recuperà le làpidi e la à fat su, anca graçie a le dite locai che le à fornì materiai e schei, un monument progetà da Paolo Portoghesi. El 26 de otobre de 'l 2008 i é stati mesi inte le urne i resti de 50 soldadi italiani e altretanti strìaci. 

### Cexa de San Tomio
La é logada inte 'l nord-est de 'l teritorio comunal e la à orìgini vece: la vien difati citada in çerti documenti che i parlea de le cexe canpestri che le dipendea da l'Abaçìa de Folina. L'edificio l'é in condiçion triste: el se prexenta co na faciada intonacada de bianc co do monòfore a mezaluna. Entro i era logadi na acuasantiera de 'l XIV sècol e svariadi aredi sacri, tuti robadi. I resta sol che do afreschi, de autor e de època mio çerta. 

### Cexeta de San Clemente
Sto edificio picenin al é logà inte 'l sud-est de 'l comun, in poxiçion sovrelevada. La é anca ela de orìgini antiche: la apar co la cexa de San Tomio in çerti documenti de 'l XII sècol. I esterni de la cexa i é asé sénpliçi, in stile tardo gòtego rural, co do monòfore a mezaluna logade su par la banda çanca. El canpanilet a vela l'é datà 1631. Entro la é logada na pala de altar datada 1628. 

### Fontaniç de Santa Scolastica
L'é logà a 150 metri da l'Abacia, verso sera, e l'é n'esenpio particolar de fontaniç carsico: l'acua, difati, no la vien fora da na caverna ma da un gran lago sote tera, che intei tenp de piena el descarga su par la strada che la pasa in banda del fontaniç. L'é considerà 'n posto assé inportante par Folina, parché che l'acua che la vien fora da cuà la fea ndar tuti i lanifici del paese. Có el se à sugà, intel 1897 e intel 1987, l'é stat un gran disastro par Folina. El problema el se à risolvest in modo miracolos cuande che la popolacion la à pregà la Madona e l'acua, dopo poc, la à tornà a vegner fora bela fissa. Intel fontaniç, siben che i apie fat laori par far su na central idroeletrica picjenina, la resta e la vif na popolacion de ganberi de la specie Austropotamobius papilles, gracie a le acue bele nete e ossigenade assé. 

## Socetà

### Evolusion demografica

### Etnìe e minorançe foreste
A 'l 31 de dicenbre de 'l 2022 i foresti che i stea inte 'l comun i era 241, el 6,9% de la popolaçion. I grupi pi numeroxi i é sti cuà:

# Romanìa 54
# Maroco 46
# Macedonia de 'l Nord 41
# Senegal 13
# Albanìa 12

### Lengue e dialeti
A Folina i è parladi l'italian e anca 'l veneto. La parlada de Folina la é pi ligada a 'l belumat siben che 'l paexe el sonpie logà inte la Valada Trevixana.

## Infrastruture e trasporti
L'autostrada pi viçina l'é la A27: el caxel pi viçin de Folina l'é cuel de *[[Vitòrio Vèneto|Vittorio Veneto]] Nord,* che l'é distant pi o manco 16 km.

La staçion de i treni pi viçina l'é senpre logada a Vitorio: la é la omònima staçion, logada su par la lìnea Ponte-Conajan.

## Aministraçion
**<big>Sìndaci da 'l 1995</big>**

## Gemelaji

* Wipfeld

## Altri projeti

## Notasion